Diari Oficial de la Generalitat Valenciana


Sumari del DOGV 5797, del 02-07-2008 (2008/8105)

ORDE de 27 de juny de 2008, de la Conselleria d'Immigració i Ciutadania, per la qual es realitza la segona convocatòria, per a l'any 2008, de subvencions a projectes d'acció humanitària que realitzen organitzacions no governamentals (ONGD) a executar en països i poblacions estructuralment empobrits.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5797

Data del DOGV
:   02-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8105


Data del document
:   27-06-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * ajuda pública
    * país en desenvolupament
    * suport econòmic
    * organització no governamental
    * ajuda al desenvolupament

ORDE de 27 de juny de 2008, de la Conselleria d'Immigració i Ciutadania, per la qual es realitza la segona convocatòria, per a l'any 2008, de subvencions a projectes d'acció humanitària que realitzen organitzacions no governamentals (ONGD) a executar en països i poblacions estructuralment empobrits. [2008/8105]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i d'acord amb el que disposa el Decret 201/1997, d'1 de juliol, del Consell de la Generalitat, sobre regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.
Atés que l'acció humanitària comprén un conjunt d'accions d'ajuda a les víctimes de desastres desencadenats per catàstrofes naturals o conflictes armats, en molts casos imprevisibles, orientats a alleujar el patiment, garantir la subsistència, protegir els seus drets fonamentals i defendre la seua dignitat, la resposta de la qual ha de ser immediata i eficaç, per mitjà de successives convocatòries de subvencions en el mateix any, amb un període i un procediment abreviat de tramitació i resolució.
Segons el que ha assenyalat l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, per raó del qual, els consellers corresponents establiran les oportunes bases reguladores de concessió de subvencions.
De conformitat amb el que preveu el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer
1. Realitzar la segona convocatòria de 2008 de subvencions a organitzacions no governamentals per al desenrotllament (ONGD), per al cofinançament de projectes d'acció humanitària que s'han d'executar en països i poblacions estructuralment empobrits. S'inclouen com a possibles beneficiaris d'estes subvencions les ONGD amb personalitat jurídica a Espanya, vinculades a organismes internacionals amb competències en matèria d'acció humanitària.
2. Es consideraran com a projectes d'acció humanitària inclosos en la present convocatòria, aquells destinats a reforçar la capacitat de resposta de la població davant de desastres naturals o conflictes provocats per l'ésser humà, així com a alleujar el patiment humà, garantint la subsistència, la protecció dels drets i la dignitat de les víctimes. Les dites accions han de contribuir, al seu torn, a frenar la descomposició del teixit econòmic i social i a assentar les bases per a la rehabilitació i el desenrotllament.
3. Seran objecte de la present convocatòria les següents intervencions en matèria d'acció humanitària:
a) Emergència mediata i immediata: intervencions de caràcter urgent que tinguen lloc després de desastres naturals o provocats per l'acció humana.
b) Postemergència, rehabilitació i reconstrucció: intervencions que es produïsquen després de les situacions d'emergència i que inicien accions dirigides a restablir l'equilibri, garantir els drets humans bàsics i el restabliment de capacitats humanes dels damnificats, així com accions de reconstrucció i rehabilitació.
4. No es consideren inclosos en esta convocatòria els projectes que tinguen com a objecte la prevenció de desastres i conflictes humans, així com els projectes de sensibilització o formació en matèria d'acció humanitària que s'executen en l'àmbit geogràfic de la Comunitat Valenciana, els supòsits dels quals s'inclouen ja en les restants convocatòries del programa de cooperació internacional al desenrotllament de la Generalitat per al 2008.
Segon
Aprovar les bases per les quals es regula esta convocatòria, que s'inclouen com a annex I de la present orde.
Tercer
1. Les entitats que presenten projectes a esta convocatòria han d'acreditar el compliment dels requisits establits en l'article 5 del Decret 201/1997, d'1 de juliol, del Consell de la Generalitat, sobre la regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.
2. Entre estos, serà requisit imprescindible per a accedir a les subvencions que l'entitat sol·licitant dispose de seu central o delegació permanent, real i efectiva, en el territori de la Comunitat Valenciana, amb presència i estructura en este. Esta seu o delegació assumirà la responsabilitat directa en tots els aspectes relacionats amb l'execució del projecte, a través de la designació d'un representant en esta, que serà considerat com a interlocutor vàlid, a fi de mantindre una relació contínua i directa a estos efectes amb el personal tècnic i administratiu de la Direcció General de Cooperació al Desenrotllament i Solidaritat.
3. D'acord amb la normativa vigent, les entitats sol·licitants de les subvencions establides a través d'esta convocatòria, han de trobar-se al corrent en el compliment de les seues obligacions amb la Generalitat, sorgides com a conseqüència del finançament de projectes en anys anteriors.
4. Com a conseqüència del que preveu l'apartat anterior, no seran admesos en la present convocatòria els projectes presentats per entitats que no hagen aportat dins del termini i la forma escaient la documentació justificativa de les subvencions rebudes en anteriors exercicis, o que es troben en procediment de reintegrament per via executiva.
Quart
Els projectes presentats a esta convocatòria de subvencions han d'adaptar-se als objectius i prioritats horitzontals, sectorials i geogràfiques establides en el Pla director de la Cooperació Valenciana 2008-2011, aprovat mitjançant un Acord del Consell de la Generalitat de 28 de desembre de 2007 (DOCV núm. 5673, de 4 de gener de 2008), excepte el supòsit excepcional previst en la base 3.4 de l'annex I de la present orde.
Cinqué
Les subvencions concedides per raó d'esta convocatòria seran sufragades a càrrec del capítol IV, línia de subvenció amb codi comptable T5004, del Programa 48.42.21.215.24 Cooperació Internacional al Desenrotllament del Pressupost de la Generalitat per al 2008, per un import global màxim de 600.000 euros, i al capítol VII, línia de subvenció amb codi comptable T5005, del Programa 55.07.76.409.36 Cooperació Internacional al Desenrotllament del Pressupost de la Generalitat per al 2008, per un import global màxim de 1.000.000 d'euros.
Sisé
1. Les subvencions que ha de concedir la present convocatòria no necessiten notificació a la Comissió Europea, per no reunir els requisits recollits en l'article 87 del Tractat Constitutiu de la Comunitat Europea, ja que les dites subvencions s'atorguen a entitats sense finalitat lucrativa, registrades a més com a organització no governamental per al desenrotllament (ONGD), per a la realització de projectes de cooperació al desenrotllament, amb un alt contingut humanitari i social, no suposant les accions subvencionades cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
2. Per tant, amb la percepció de les esmentades subvencions no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Contra el present acte, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
València, 27 de juny de 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases per les quals es regula la segona convocatòria de 2008, de subvencions dirigides a organitzacions no governamentals per al desenrotllament (ONGD) per al cofinançament de projectes d'acció humanitària que s'han d'executar en països i poblacions estructuralment empobrits
Base 1. Experiència prèvia de l'ONGD sol·licitant de la subvenció
1. Les ONGD sol·licitants de la subvenció han d'acreditar una experiència prèvia, capacitat d'intervenció, especialització tècnica i garanties respecte a la pertinència i seguretat de les seues intervencions.
2. En cas de projectes d'emergència, l'experiència prèvia ha d'acreditar-se per mitjà de l'aportació de documents justificatius de l'execució, individualment o en agrupació amb altres ONGD, de quatre projectes d'acció humanitària en països empobrits.
3. En cas de projectes de postemergència, rehabilitació i reconstrucció, l'experiència prèvia ha d'acreditar-se per mitjà de l'aportació de documents justificatius de l'execució, individualment o en agrupació amb altres ONGD, de quatre projectes d'acció humanitària o cooperació al desenrotllament en països empobrits. S'eximix de l'acreditació d'esta experiència les entitats que hagen rebut subvencions del programa de cooperació de la Generalitat en passades convocatòries de projectes de cooperació internacional al desenrotllament.
4. Així mateix, s'eximix de l'acreditació de l'experiència a què es referixen els dos apartats anteriors, en cas de presentació de projectes d'acció humanitària, siga quin siga el tipus d'intervenció, a les ONGD que hagen rebut anteriorment finançament de l'esmentat programa de la Generalitat per a la realització de projectes d'acció humanitària.
5. En el cas d'agrupació d'ONGD, serà suficient que la que actua com a responsable del projecte acredite l'experiència prèvia.
Base 2. Prioritats horitzontals
De conformitat amb el que establix el Pla director de la Cooperació Valenciana 2008-2011, en tots els projectes que es presenten per al seu cofinançament a la present convocatòria de subvencions han de concórrer les següents prioritats horitzontals:
a) Contribuir a la reducció de la pobresa, recolzant estratègies que tinguen com a objecte el desenrotllament humà sostenible i la millora de les condicions de vida dels pobles.
b) La protecció i el respecte als drets humans, l'enfortiment de les estructures democràtiques i el suport a les institucions, la governabilitat, la gestió descentralitzada, l'enfortiment del teixit social i la participació ciutadana.
c) L'equitat de gènere, recolzant i incentivant la igualtat d'oportunitats i la participació de les dones en totes les accions.
d) La protecció i la millora de la qualitat del medi ambient, la conservació de la biodiversitat i l'ús racional i sostenible dels recursos naturals.
Base 3. Prioritats geogràfiques
1. En la present convocatòria es cofinançaran preferentment aquells projectes que tinguen com a destinataris països o poblacions considerats prioritaris o d'atenció específica d'acord amb el que preveu el Pla director de la Cooperació Valenciana 2008-2011.
2. Es consideren prioritaris els següents països o poblacions:
a) Amèrica central i el Carib: El Salvador, Guatemala, Hondures, Nicaragua, i República Dominicana.
b) Sud-amèrica: Colòmbia, Bolívia, Equador i Perú.
c) Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.
d) Magrib i Orient Mitjà: Algèria, el Marroc, la població sahrauí i els territoris palestins.
e) Àsia: Índia.
3. Es consideren països d'atenció específica els següents:
a) Amèrica central i Carib: Cuba, Mèxic i Panamà.
b) Sud-amèrica: Argentina, Brasil i Paraguai.
c) Àfrica Subsahariana: Txad, Costa de Marfil, Mali, Níger, Guinea Bissau, Guinea Equatorial, República Democràtica del Congo, Senegal, Sierra Leone i Sudan.
d) Magrib i Orient Mitjà: Jordània, Mauritània i Tunis.
e) Àsia: Filipines i Bangla Desh.
4. No obstant això, poden igualment finançar-se projectes en aquells països amb índex de desenrotllament humà baix, segons la classificació efectuada pel Programa de les Nacions Unides per al Desenrotllament en el seu últim informe anual, que no estiguen considerats d'actuació prioritària o específica per la Generalitat i que hagen patit igualment desastres naturals o provocats pel ser humà.
Base 4. Prioritats sectorials
D'acord amb el que preveu l'article 6.5 de la Llei 6/2007 i en el Pla director de la Cooperació Valenciana 2008-2011, els projectes cofinançats en la present convocatòria han de dirigir-se a l'atenció d'un o més dels sectors prioritaris per a la cooperació valenciana en matèria d'acció humanitària, seran:
a) Servicis socials bàsics i mitjans de vida sostenibles:
1. Enfortiment dels sistemes de salut.
2. Educació i formació bàsica.
3. Millora de les infraestructures socials; abastiment, control i tractament de l'aigua; sanejament ambiental i tractament de residus; i l'accés a un habitatge digne i als servicis energètics.
4. Impuls de la seguretat i la sobirania alimentària.
b) Millora de les condicions i dels drets dels grups que travessen o patixen situacions de vulnerabilitat: infància i joventut, població refugiada, desplaçada o afectada per desastres, poblacions indígenes i població amb discapacitat.
c) Millora de les condicions laborals i generació d'ingressos dels col·lectius més desfavorits afectats per crisis humanitàries.
d) Enfortiment de les administracions descentralitzades i promoció de la societat civil, potenciant el seu teixit associatiu.
e) Restabliment de la pau i els drets humans i suport als processos de reconciliació i reducció de la vulnerabilitat de les poblacions.
Base 5. Altres prioritats
1. Es donarà prioritat al finançament dels projectes següents:
a) Projectes que incorporen de manera transversal les consideracions de reducció de riscos i desastres.
b) Projectes que es presenten d'acord i coordinació amb les administracions públiques dels països receptors de l'ajuda, organitzacions multilaterals de Nacions Unides i agències internacionals.
c) Projectes en què participen dos o més entitats amb capacitats complementàries potenciant el treball en xarxa.
d) Projectes que compten amb una elevada implicació financera de l'entitat sol·licitant i el major percentatge de la qual de la subvenció rebuda tinguen destinació en el país on es duga a terme l'execució del projecte.
e) En cas de projectes d'emergència mediata i immediata, aquells que compten amb fons propis que garantisquen la realització de les accions amb independència de l'aportació de la Generalitat, a fi de donar resposta immediata a les necessitats.
f) En cas de projectes de postemergència, rehabilitació i reconstrucció, aquells que s'adapten a un enfocament integrat amb la cooperació al desenrotllament a mitjà i llarg termini i presenten un pla de sostenibilitat, que garantisquen la continuïtat de les accions, una vegada desapareguda l'ajuda externa.
2. Així mateix, es prioritzarà la concessió de subvencions a càrrec d'esta convocatòria a favor d'aquelles entitats la seu estatutària o seu central de les quals es trobe dins del territori de la Comunitat, així com d'aquelles la capacitat de gestió i estructura de les quals a l'efecte haja quedat acreditada, a través de l'adequada realització dels projectes i del correcte compliment de les obligacions dimanants de la percepció de subvencions en anys anteriors, dins del programa de cooperació internacional al desenrotllament de la Generalitat.
Base 6. Requisits tècnics del contingut dels projectes
El contingut dels projectes ha d'incloure:
1. Identificació i formulació precises, amb objectius clars i realistes.
2. Calendari detallat d'accions, amb determinació de l'exercici pressupostari en què es desplegarà cada una d'elles, en el cas de projectes que comprenguen més d'un exercici.
3. Desglossament pressupostari detallat que distingisca els costos imputats a cada exercici pressupostari.
4. Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, s'ha d'incloure document de conformitat de les autoritats locals.
5. Criteris o indicadors que permeten mesurar el grau de realització dels objectius fixats.
6. Implicació en el projecte de les entitats que actuen com a soci en el país receptor i, si és el cas, participació dels propis beneficiaris en el disseny, execució i avaluació de l'activitat.
7. Considerar el factor gènere en tot el cicle del projecte per a analitzar els problemes, definir els grups destinataris i beneficiaris, definir els objectius, definir indicadors i controlar les activitats.
8. Identificació exacta i detallada de les fonts de finançament complementari de la subvenció de la Generalitat.
9. Memòria econòmica i pla de finançament, elaborats d'acord amb el que establix els articles 6, 7, 8 i 10.7.b) del Decret 201/1997, del Consell de la Generalitat, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total.
10. Factures proforma acreditatives dels costos per unitat dels recursos a emprar, inclosos els costos indirectes que s'imputen al projecte. En el cas que no puga disposar-se de factures proforma respecte d'algun concepte de gasto, haurà de presentar-se informe justificatiu d'esta impossibilitat. En l'informe d'avaluació tècnica del projecte es valorarà la suficiència d'esta justificació. En el cas d'ONGD espanyoles vinculades a organismes internacionals, no serà necessària la presentació de factures proforma, subjectant-se en este punt a la normativa pròpia reguladora de l'organisme internacional.
11. Documentació acreditativa de la titularitat i règim de propietat dels immobles vinculats al projecte, així com del valor d'estos, si cal. En el cas que no puga disposar-se de l'esmentada documentació, ha de presentar-se informe justificatiu d'esta impossibilitat.
12. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge, si procedix. En el cas que no puga disposar-se d'esta documentació, ha de presentar-se informe justificatiu d'esta impossibilitat.
Base 7. Termini i lloc de presentació de les sol·licituds, i nombre màxim de projectes que s'han de presentar
1. El termini de presentació de sol·licituds serà de 20 dies naturals a comptar de l'endemà de la publicació de la present Orde en el Diari Oficial de la Comunitat Valenciana.
2. El lloc de presentació de les sol·licituds serà la Direcció General de Cooperació al Desenrotllament i Solidaritat, situadaa en la plaça Sant Nicolau, núm. 2 (València 46090) i, alternativament, qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Si esta sol·licitud es presenta a través del servici públic de correus o d'una altra Administració Pública, serà convenient remetre un fax, en la mateixa data de presentació, a la Direcció General de Cooperació al Desenrotllament i Solidaritat, al número 65 1957463, amb el resguard de presentació, en el qual es llija clarament la data de presentació, la denominació de l'entitat, el títol del projecte, la convocatòria per a la qual es presenta i l'organisme on s'ha presentat.
3. Cada entitat pot presentar un màxim de dos projectes per a esta convocatòria. Esta limitació regirà tant per a projectes presentats per entitats de forma individual com en el cas d'agrupacions d'entitats.
Base 8. Incompatibilitat de sol·licituds de subvenció
1. No podrà sol·licitar-se subvenció dins d'esta convocatòria per al cofinançament de projectes respecte dels quals s'haja sol·licitat així mateix subvenció a través d'una altra convocatòria pública l'any 2008 dins del programa de cooperació internacional al desenrotllament de la Generalitat, quan existisca identitat d'objecte entre les activitats la subvenció de les quals se sol·licita. Si això ocorreguera, l'entitat sol·licitant ha d'optar per una de les subvencions sol·licitades.
2. Tampoc seran subvencionables a través d'esta convocatòria aquells projectes el contingut dels quals estiga clarament previst en les restants convocatòries de subvencions de la Generalitat.
Base 9. Percentatge de cofinançament, quantia de les subvencions i cost total dels projectes
1. La participació financera de la Generalitat en els projectes serà, com a màxim, del 80% del cost total del projecte, de conformitat amb el que preveu l'article 6 del Decret 201/1997, del Consell de la Generalitat. La subvenció màxima que es podrà concedir per projecte a través d'esta convocatòria ascendirà a 240.000 euros, en el cas de postemergència, rehabilitació i reconstrucció, i de 120.000 euros, en el cas d'emergència mediata o immediata.
2. Els projectes que hagen superat l'avaluació tècnica, podran ser subvencionats pel 100% de l'import sol·licitat, concedint-se les subvencions per orde de puntuació de major a menor fins a l'esgotament dels fons previstos en esta convocatòria.
3. Quant a les entitats subvencionades, la concessió de subvencions no podrà superar en el seu conjunt el 18% del total dels fons previstos per a la present convocatòria. En el cas que, d'acord amb la present convocatòria de subvencions, resulten subvencionats dos projectes d'una mateixa entitat o d'una mateixa agrupació d'entitats, i la quantia global de les subvencions concedides poguera sobrepassar este límit, la Comissió Tècnica d'Acció Humanitària decidirà motivadament la quantia de la subvenció o subvencions que hagen de reduir-se.
4. No obstant això, este límit del 18% dels fons de la convocatòria, no resultarà d'aplicació en el cas que no s'esgoten els fons de la convocatòria, una vegada subvencionats els projectes que superen l'avaluació tècnica.
5. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si darrere de l'efectiva execució del projecte, el cost total real resultara ser inferior al previst en un principi, la subvenció podrà ser objecte de minoració, de manera que el percentatge de cofinançament de la Generalitat es mantinga inalterat.
Base 10. Formulari de sol·licitud i documents que han d'acompanyar-lo
1. Per a tindre accés a les subvencions serà necessari presentar:
a) Com a escrit de sol·licitud, el formulari d'identificació del projecte que figura com a annex II d'esta orde, en paper i digital (en format word), i emplenat en la seua totalitat.
b) Certificat acreditatiu de la inscripció en el Registre d'Organitzacions No Governamentals de Desenrotllament adscrit a l'Agència Espanyola de Cooperació Internacional per al Desenrotllament, d'acord amb el que establixen els articles 33 de la Llei 23/1998, de 7 de juliol, de Cooperació Internacional per al Desenrotllament, i 2 del Reial Decret 993/1999, d'11 de juny, pel qual s'aprova el reglament regulador d'este registre. La inscripció en este registre ha de ser anterior a l'últim dia del termini de presentació de sol·licituds. Quedaran exemptes d'este requisit les entitats que hagueren resultat subvencionades en alguna de les cinc últimes convocatòries anteriors a la present, havent d'aportar, en este cas, un certificat del secretari amb el vistiplau del president de l'entitat, que acredite que esta continua inscrita i que no han variat les condicions de la seua inscripció.
c) Els documents que s'enumeren en l'annex III d'esta orde, en els termes expressats en este annex.
2. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb la present base i els annexos II i III d'esta orde, resulta exigible, es requerirà l'entitat sol·licitant, d'acord amb el que establix l'article 71.1 de l'esmentada llei, perquè, en termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició, prèvia resolució que ha de ser dictada en els termes que preveu l'article 42 de la mencionada llei. En el cas que l'esmena de la sol·licitud afecte el formulari d'identificació del projecte, ha de presentar-se nou formulari d'identificació del projecte en el model que figura en l'annex II d'esta orde, en paper i digital (en format word), i emplenat en la seua totalitat. Si l'esmena o falta de documentació es referix a algun dels documents que s'enumeren en la Carpeta B de l'annex III d'esta orde, la documentació que es requerisca ha de presentar-se en les condicions que s'expressen en el referit annex.
Base 11. Subvenció de gastos indirectes
1. Es consideraran gastos indirectes, d'acord amb el que establix l'article 6.2 h) del Decret 201/1997, del Consell de la Generalitat, tot gasto administratiu de l'ONGD espanyola, entenent-se per tals, els de la seu en la Comunitat Valenciana encarregada de la cogestió del projecte i el soci local, si és el cas, derivats exclusivament i directament de la formulació, seguiment i avaluació de cada un dels projectes, regulant-se la subvenció d'estos de la manera següent:
a) El percentatge màxim de gastos indirectes es fixa en el 8% de la subvenció concedida per la Generalitat.
b) Quant als interessos generats pels fons del projecte, serà obligatòria la seua reinversió en gastos directes, quedant exclosa la seua imputació a gastos indirectes.
2. No son subvencionables els gastos indirectes següents:
a) Funcionament: electricitat, aigua, comunicacions i altres subministraments de la mateixa índole.
b) Manteniment de la seu i instal·lacions de l'entitat sol·licitant o soci local i quotes satisfetes per pertinença a qualsevol agrupació d'ONGD.
c) Combustible, assegurances i manteniment de vehicles.
d) Lloguer de locals.
Base 12. Avaluació prèvia dels projectes
1. Complits els requisits anteriors, la Comissió Tècnica d'Acció Humanitària efectuarà la valoració dels projectes, prenent com a base les prioritats horitzontals i sectorials que es referixen les bases 2 i 4 d'este annex, així com les altres prioritats previstes en la base 5, a fi de proposar la selecció d'aquells projectes que es consideren de major interés.
2. La composició de la Comissió Tècnica d'Acció Humanitària serà la següent:
- La directora general de Cooperació al Desenrotllament i Solidaritat, que actuarà com a presidenta.
- El cap de l'Àrea de Cooperació al Desenrotllament i Solidaritat.
- La cap del Servici de Gestió Administrativa i Assistència Jurídica.
- La cap del Servici de Planificació i Formació.
- La secretària general administrativa de la Conselleria d'Immigració i Ciutadania, o qui designe com a suplent.
- Un tècnic designat per la directora general de Cooperació al Desenrotllament i Solidaritat, que actuarà com a secretari.
El funcionament de la dita Comissió ha d'adaptar-se al que establix la present convocatòria i al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La Comissió utilitzarà, com a element de deliberació, l'informe d'avaluació tècnica dels projectes presentats, emés per la mateixa Direcció General de Cooperació al Desenrotllament i Solidaritat.
4. L'avaluació tècnica serà superada en el cas que el projecte abaste una puntuació mínima global de 60 punts, sobre un total de 120 punts, que es distribuiran de la manera següent:
a) 15 punts, com a màxim, per la capacitat tècnica i de gestió, així com experiència de l'ONGD sol·licitant en acció humanitària i projectes de desenrotllament.
b) 15 punts, com a màxim, per la capacitat tècnica i de gestió, així com experiència del soci local en acció humanitària i projectes de desenrotllament. En el cas que no existisca soci local, esta puntuació s'incorporarà a la de l'apartat anterior.
c) 70 punts, com a màxim, per la qualitat del projecte. A l'efecte, es tindrà en compte el grau d'adequació del projecte als criteris prioritaris i objectius, els factors condicionants del seu desenrotllament, el context d'execució, la població beneficiària d'este, la seua viabilitat economicofinancera i la seua sostenibilitat futura.
d) 20 punts, com a màxim, en atenció a la implantació i estructura de l'entitat en la Comunitat Valenciana i el compliment d'obligacions en relació amb l'obtenció de subvencions del programa de cooperació al desenrotllament de la Generalitat, a què es referix la base 5.2.
Així mateix, per a superar l'avaluació tècnica serà necessari aconseguir, per cada un dels tres primers apartats, com a mínim, l'equivalent a la mitat de la seua puntuació respectiva.
5. La subvenció proposada per la Comissió Tècnica d'Acció Humanitària ha de tindre en compte i deduir, en tot cas, el finançament que reba el projecte subvencionat per part dels altres membres del Comité Permanent d'Acció Humanitària de la Comunitat Valenciana, que presidix la Generalitat, i que serà convocat amb caràcter previ a la proposta de resolució.
Base 13. Resolució del procediment
1. Formulada la proposta de resolució de la present convocatòria per la Comissió Tècnica d'Acció Humanitària a què es referix la base anterior, correspondrà al conseller d'Immigració i Ciutadania resoldre sobre la concessió o denegació de cada una de les subvencions sol·licitades, en el termini de quatre mesos a partir de l'endemà de la data de finalització del termini de presentació d'instàncies, aplicant-se el que establix l'article 42 i ss. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana.
3. Transcorregut el termini màxim per a resoldre sense que s'haja produït resolució expressa, els interessats que hagen comparegut podran entendre desestimades les seues pretensions per silenci administratiu.
4. Contra la resolució de concessió o denegació de subvencions, que posarà fi a la via administrativa, es pot interposar, potestativament, recurs de reposició davant del mateix òrgan, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
5. Durant un període de tres mesos comptadors des de la data de la publicació en el DOCV de la resolució per la qual es concedisquen o deneguen les subvencions, els documents dels projectes presentats juntament amb la sol·licitud de subvenció que no resulten subvencionats estaran a disposició de les entitats sol·licitants en la seu de la Direcció General de Cooperació al Desenrotllament i Solidaritat perquè puguen ser retirats. Passat este termini es destruiran.
Base 14. Obligacions de les entitats beneficiàries de subvencions
1. Les entitats beneficiàries de subvencions han de reunir els requisits i complir les obligacions establides en esta convocatòria i en la legislació vigent.
2. No podran obtindre la condició d'entitat beneficiària les persones o entitats en els quals concórrega alguna de les circumstàncies previstes en l'article 13.2 i 3 de la Llei 38/2003, de 17 de novembre, General de Subvencions.
3. Les entitats beneficiàries de subvencions es comprometen a complir les obligacions previstes en l'article 14 de l'esmentada Llei General de Subvencions, i en particular:
a) Executar el projecte i complir els objectius previstos, que fonamenten la concessió de la subvenció.
b) Justificar l'execució del projecte i el compliment dels objectius en els termes que preveu l'article 30 de la Llei General de Subvencions i d'acord amb el que establixen les presents bases de convocatòria.
c) Sotmetre's a les actuacions de comprovació i control financer que puguen realitzar els òrgans de control competents, aportant tota la informació que siga requerida.
d) Comunicar l'obtenció d'altres subvencions, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Complir la normativa sobre integració laboral de persones amb discapacitat o, si és el cas, l'exempció de la dita obligació, de conformitat amb el que establix el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
f) Facilitar l'accés al lloc de l'acció i als seus immobles, així com als llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable.
g) Conservar els documents justificatius de l'aplicació dels fons rebuts, inclosos els documents electrònics, perquè puguen ser objecte de les actuacions de comprovació i control.
h) Donar publicitat del finançament de l'acció per part de la Generalitat per mitjà de la col·locació del distintiu representatiu d'este organisme.
i) Informar de qualsevol modificació, canvi organitzatiu, de responsable, de domicili o de qualsevulla altra dada identificativa de l'entitat subvencionada, que afecte les relacions amb la Direcció General de Cooperació al Desenrotllament i Solidaritat, així com comunicar qualsevol eventualitat que sorgisca en el desenrotllament del projecte.
j) Realitzar una avaluació final de resultats i objectius en els casos i segons els termes previstos en la base 20 d'este annex I de la present convocatòria.
k) Aportar, per mitjà del cofinançament previst en l'article 7 del Decret 201/1997, la diferència entre el cost total del projecte i la subvenció de la Generalitat.
l) Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
m) Estar al corrent en el compliment de les seues obligacions tributàries (de l'Agència Estatal de l'administració Tributària i de la Conselleria d'Economia, Hisenda i Ocupació de la Generalitat) i enfront de la Seguretat Social, així com acreditar no incórrer en les altres circumstàncies previstes en els articles 13.2 i 13.3 de la Llei General de Subvencions, en la forma prevista en l'annex III d'esta orde.
4. La presentació de la sol·licitud de subvenció comportarà l'autorització de l'entitat sol·licitant perquè la Direcció General de Cooperació al Desenrotllament i Solidaritat obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas l'entitat sol·licitant no ha d'aportar els corresponents certificats. No obstant això, el sol·licitant pot denegar este consentiment, per mitjà de comunicació expressa i escrita en este sentit. En este supòsit, han d'aportar-se els corresponents certificats emesos per l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria de la Seguretat Social, expressius d'estar al corrent en el compliment de les obligacions fiscals i amb la Seguretat Social.
Base 15. Inici de l'execució, lliurament anticipat de fons i duració màxima de l'execució del projecte
1. Una vegada es publique en el DOCV la resolució de concessió de subvencions d'esta convocatòria, l'administració tramitarà el lliurament del 100% de la subvenció concedida.
2. L'inici de l'execució del projecte podrà produir-se dins de l'any 2008 i, com a màxim, fins als tres mesos següents a la recepció de la subvenció concedida. En tot cas, immediatament que es produïsca l'inici de l'execució del projecte subvencionat, ha de ser comunicada esta circumstància per escrit a la Direcció General de Cooperació al Desenrotllament i Solidaritat.
3. Així mateix, ha de ser comunicada a la Direcció General de Cooperació al Desenrotllament i Solidaritat la data de la recepció de la subvenció concedida per la Generalitat en el termini dels deu dies hàbils següents a l'ingrés d'aquella en el compte bancari assenyalat a l'efecte, havent d'aportar original o fotocòpia compulsada de la transferència bancària.
4. L'Administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
5. Els projectes es consideraran finalitzats una vegada transcorregut el període d'execució previst en el formulari d'identificació del projecte. Este període no podrà ser superior a 6 mesos en projectes d'emergència i de 18 mesos en projectes de postemergència, rehabilitació i reconstrucció.
Base 16. Reformulació del projecte
1. En el cas que la subvenció concedida siga inferior a la quantitat sol·licitada, l'entitat subvencionada ha de presentar, dins dels 15 dies naturals següents a la publicació de la resolució, una reformulació pressupostària del projecte inicial que l'ajuste a la quantitat finalment subvencionada per la Generalitat. La reformulació ha de realitzar-se d'acord amb les instruccions que proporcione la Direcció General de Cooperació al Desenrotllament i Solidaritat a l'efecte, i comportarà la presentació per part de l'entitat beneficiària d'un nou formulari d'identificació, en suport paper i digital (en format word), així com la descripció dels termes en què s'efectua la reformulació i una nova memòria econòmica adaptada als canvis pressupostaris realitzats i en els termes descrits en l'annex III d'esta orde dins de la carpeta B punt 13.
2. La contribució financera externa, davall qualsevol de les formes previstes en l'article 7 del Decret 201/1997, del Consell de la Generalitat, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte de què apareixia en el projecte inicial.
3. En cas de no presentar-se la reformulació del projecte en el termini abans indicat, s'entendrà que l'entitat beneficiària renuncia a la subvenció concedida, sense perjudici de l'aplicació prèvia del que disposa l'article 76 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú.
Base 17. Informes semestrals
1. Les entitats han de presentar, per cada projecte subvencionat, un informe semestral sobre la marxa d'execució d'este, segons model normalitzat disponible en l'adreça http://www.cic.gva.es/
2. No es tindran en compte aquelles sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General de Cooperació al Desenrotllament i Solidaritat, que s'incloguen en els informes semestrals.
3. El termini per a la presentació de l'informe semestral serà de deu dies hàbils comptadors des de l'endemà al transcurs de cada semestre d'execució del projecte.
Base 18. Finalització del projecte, informe final i documents que han d'acompanyar-lo
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte.
2. El termini per a la presentació de l'informe final i la justificació dels gastos davant de la Direcció General de Cooperació al Desenrotllament i Solidaritat serà de tres mesos a partir de la data de finalització del projecte. No obstant això, en el cas que es realitze l'avaluació final de resultats i objectius a què es referix la base 20 d'este annex, la presentació de l'informe sobre esta i la documentació justificativa a l'efecte s'ha de produir dins dels sis mesos següents a la finalització del projecte.
3. L'informe final s'haurà d'emplenar en model normalitzat disponible en l'adreça http://www.cic.gva.es/, i en este s'ha d'analitzar i avaluar la realització del projecte en el seu conjunt, reflectint les actuacions finançades a càrrec de la subvenció de la Generalitat i les que s'hagen finançat a càrrec d'altres subvencions o fons propis.
4. L'informe final ha d'acompanyar-se dels documents següents:
a) Certificat original del secretari de l'entitat beneficiària amb el vistiplau del president que la subvenció, així com, si és el cas, els interessos generats per esta, han sigut invertits en la seua totalitat en el projecte per al qual va ser concedida, i en la qual consten, a més, els objectius aconseguits.
b) Certificat original del secretari de l'entitat beneficiària amb el vistiplau del president sobre el cost total del projecte.
c) En el cas que els gastos inherents a l'execució del projecte s'hagen realitzat en l'exterior, informe del soci local sobre les repercussions del projecte, així com certificat d'este acreditatiu de l'import de les transferències rebudes imputables a la subvenció concedida per la Generalitat.
d) Documents o certificats bancaris acreditatius dels punts següents: ingrés de la subvenció en el compte corrent obert a l'efecte, transferències bancàries realitzades a càrrec d'este i, si és el cas, tipus de canvi de les transferències bancàries realitzades. Així mateix, certificat de l'entitat bancària dels interessos produïts pel depòsit de la subvenció des del dia de l'ingrés, tant a Espanya com en el país de destinació.
e) Llista numerada dels documents justificatius del gasto realitzat a càrrec de la subvenció concedida, segons model normalitzat disponible en l'adreça http://www.cic.gva.es/ en suport paper i digital (en format Excel). Esta relació numerada haurà d'agrupar-se segons les partides detallades en el formulari d'identificació del projecte o, si és el cas, en la reformulació econòmica presentada o en la modificació pressupostària del projecte autoritzada o comunicada.
f) Documents justificatius dels gastos realitzats a càrrec de la subvenció concedida, ordenats basant-se en la relació numerada a la qual es referix la lletra anterior. Els dits documents consistiran en factures i la resta de documents de valor probatori equivalent en el trànsit jurídic mercantil o amb eficàcia administrativa, en original o fotocòpia compulsada. Els originals han de marcar-se amb un segell o diligència, indicant en este la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.
5. En cas de projectes realitzats per ONGD amb personalitat jurídica a Espanya vinculades a organismes internacionals amb competències en matèria d'acció humanitària, que executen els seus projectes a través d'estos, podran justificar les accions realitzades en la forma prevista en les seues pròpies reglamentacions financeres, de conformitat amb el que disposa l'article 30, apartat 7, de la Llei General de Subvencions.
Base 19. Justificació dels gastos i auditoria
1. Els documents justificatius del gasto han de ser autèntics, a l'efecte dels quals ha de presentar-se el document original acompanyat d'una còpia per a la seua compulsa, o còpia degudament compulsada per notari o fedatari públic.
2. Les factures presentades han de complir els requisits exigits per la legislació del país en què s'hagen adquirit els béns o prestat els servicis, per o per al beneficiari de la subvenció i, en tot cas, inclouran:
a) Nom, cognoms, denominació social, domicili i número d'identificació fiscal, si és el cas, de l'expedidor i del destinatari.
b) Descripció de l'operació i contraprestació total.
c) Lloc i data d'emissió.
d) Acreditació que s'ha efectuat el pagament del seu import per l'entitat beneficiària.
e) Diligència de l'entitat beneficiària en què es faça constar el número d'expedient i l'afectació, total o parcial, al projecte subvencionat. En el cas que el document justificatiu del gasto s'impute a més d'un cofinançador s'expressarà, a més, el percentatge de finançament que s'impute a la subvenció de la Generalitat.
3. La data de les factures i justificacions dels gastos a càrrec de la subvenció de la Generalitat ha d'estar compresa dins del termini d'execució real del projecte. Només s'acceptaran factures anteriors o posteriors, en no més de sis mesos, per als gastos indirectes de formulació i avaluació. Així mateix, s'acceptaran factures posteriors en no més de sis mesos per als gastos d'avaluació final de resultats i objectius.
4. En el cas que el soci local no puga desprendre's d'algun doc
ument justificatiu del gasto, s'haurà de presentar informe motivant esta impossibilitat. En este cas, serà necessari que s'aporte una còpia del document confrontada per notari o per funcionari de l'ambaixada o consolat espanyol, qui donarà expressament fe que en l'original del document s'ha fet constar de manera fefaent que el dit gasto ha sigut subvencionat per la Generalitat, totalment o parcialment, en la quantia que s'especifique.
5. Si la justificació del gasto no aconseguira la totalitat de la quantia subvencionada o si es presentaren justificants que no puguen considerar-se com a tals o defectuosos, l'administració iniciarà el corresponent procediment de reintegrament de la subvenció concedida.
6. Quant al procediment de gestió i justificació de la subvenció pública caldrà ajustar-se en especial al que disposen els articles 29 a 31 de la Llei General de Subvencions.
Base 20. Seguiment i avaluació final de resultats i objectius
1. Serà preceptiva la realització d'una avaluació final externa de resultats i objectius en el termini de sis mesos des de la data de finalització del projecte per a tots aquells projectes de postemergència, rehabilitació i reconstrucció, el cost total dels quals siga superior a 200.000 euros. El cost de l'avaluació estarà pressupostat en la sol·licitud de subvenció, i en ella es valorarà el grau de compliment de l'objectiu específic del projecte i dels resultats aconseguits. Esta avaluació serà preceptiva per al tancament del projecte i formarà part de l'expedient de justificació.
2. El cost de les avaluacions a què es referix esta base podrà estar contemplat entre els gastos de subvenció, amb el límit del 2% de la subvenció sol·licitada en el cas que es tracte de projectes amb avaluació obligatòria. Les persones físiques o jurídiques que realitzen l'avaluació seran designades per l'entitat beneficiària de la subvenció, prèvia no objecció de la Direcció General de Cooperació al Desenrotllament i Solidaritat.
3. En els projectes de postemergència, rehabilitació i reconstrucció, el cost total dels quals no supere els 200.000 euros, la realització d'esta avaluació final serà potestativa, no aplicant-se a la quantia de la subvenció que se sol·licite per a la realització d'esta la limitació prevista en l'apartat anterior, si bé el dit cost ha de ser coherent amb el projecte que s'ha d'executar i el tipus d'avaluació que s'ha de realitzar.
4. La dita avaluació no serà procedent en el cas de projectes d'emergència.
5. L'Administració podrà realitzar missions de seguiment en el terreny per a verificar el grau de compliment de les actuacions i demanar informes valoratius sempre que s'estimen necessaris.
Base 21. Avaluació d'impacte dels projectes
1. La Direcció General de Cooperació al Desenrotllament i Solidaritat, amb l'objecte d'analitzar els efectes sobre el desenrotllament del país i sobre la imatge de la Generalitat en este, podrà sotmetre als projectes subvencionats a una avaluació de les conseqüències de les accions realitzades, a fi d'identificar i corregir les possibles deficiències o impactes negatius i d'optimitzar els recursos emprats. L'avaluació es realitzarà d'acord amb la metodologia i procediments estandarditzats en matèria de cooperació al desenrotllament, comprovant els efectes i grau de compliment dels objectius del projecte d'acord amb els criteris clàssics d'eficàcia, eficiència, pertinència, impacte i viabilitat.
2. Esta avaluació podrà ser efectuada a través de la pròpia Administració o per mitjà de la contractació d'empreses externes, especialitzades en la matèria.
Base 22. Control financer
1. Els originals de tots els documents justificatius del gasto imputables al projecte quedaran depositats en la seu de la Comunitat Valenciana de l'entitat beneficiària, almenys, durant un període de quatre anys des de la presentació de l'informe final.
2. L'entitat beneficiària es compromet a permetre el control financer que correspon a l'òrgan gestor de les subvencions, a la Intervenció General i a la Sindicatura de Comptes de la Generalitat, facilitant, a l'efecte, tota la informació que li siga requerida.
Base 23. Modificació del projecte i ampliacions de termini
1. Quan durant l'execució del projecte succeïsquen circumstàncies que alteren o dificulten greument el desenrotllament d'esta, l'entitat beneficiària estarà obligada a sol·licitar per escrit, de forma motivada i amb caràcter immediat a l'aparició de les circumstàncies que la justifiquen, autorització de modificació substancial del projecte a la Direcció General de Cooperació al Desenrotllament i Solidaritat. S'entén per modificació substancial aquella que afecte objectius, resultats, població beneficiària, ubicació territorial, soci local o variació de les partides pressupostàries en més del 10% del pressupost inicialment aprovat o reformulat. La resta de modificacions del projecte es consideraran modificacions no substancials i han de ser comunicades per escrit a la Direcció General de Cooperació al Desenrotllament i Solidaritat de forma immediata a l'aparició de les circumstàncies que les motiven. Qualsevol modificació del projecte comportarà la presentació, adaptats a les noves circumstàncies, d'un nou formulari d'identificació, en suport paper i digital (en format word), així com una nova memòria econòmica en els termes descrits en l'annex III d'esta orde dins de la carpeta B punt 13.
2. El termini d'execució del projecte i els terminis de presentació dels informes de seguiment i de l'informe final només podran ser ampliats, si així ho autoritza la Direcció General de Cooperació al Desenrotllament i Solidaritat, amb la sol·lictud prèvia motivada de l'entitat beneficiària que ha de presentar-se dins del termini inicial establit, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 24. Revocació i reintegrament de les subvencions
1. L'Administració, si existiren motius fundats per a suposar que el projecte de cooperació està sent incorrectament executat, podrà:
a) Suspendre provisionalment, amb audiència prèvia de l'entitat interessada, el desenrotllament de l'acció fins que se supervise l'execució del projecte, a menys que l'entitat referme la devolució dels fons percebuts.
b) Revocar, amb audiència prèvia de l'entitat interessada, la resolució de concessió.
2. En els supòsits previstos en l'article 37 de la Llei 38/2003, General de Subvencions, i en l'article 15 de l'esmentat Decret 201/1997, l'entitat beneficiària de la subvenció ha de reintegrar la quantitat rebuda i pagar l'interés de demora des del moment del pagament de la subvenció.
3. Les entitats subvencionades poden reintegrar, al compte restringit de la Generalitat 0049 1827 85 8003501586, aquelles quantitats no invertides en la realització de l'objecte i de les activitats subvencionades. Els reintegraments voluntaris han de comunicar-se, amb informe raonat, de forma immediata al centre gestor competent en matèria de cooperació al desenrotllament, aportant a més l'original o fotocòpia compulsada de l'ingrés realitzat, i incloure's este informe junt amb l'informe final que es presente una vegada finalitzada l'execució del projecte.
Base 25. Difusió de l'origen de les subvencions
Les entitats que reben estes subvencions han de donar difusió a l'origen d'estes i incorporar de forma visible el logotip de la Cooperació al Desenrotllament de la Generalitat en tot el material escrit de difusió o de publicitat que tinga qualsevol relació amb el projecte subvencionat, així com, si és el cas, aquells logotips que tinguen relació amb el programa públic en què s'emmarquen. Quan les entitats beneficiàries de la subvenció exhibisquen el seu propi logotip, el de la Generalitat així com si és el cas el del programa públic en què s'emmarque el projecte subvencionat, ha de figurar amb la mateixa grandària i en les mateixes condicions de visibilitat.
Base 26. Règim jurídic aplicable
Esta convocatòria i la corresponent concessió de subvencions s'ajustarà al que disposen els preceptes de caràcter bàsic de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el reglament de desplegament, així com a aquells altres preceptes d'estos textos legals que, amb caràcter supletori, siguen compatibles amb la legislació pròpia, siguen d'aplicació de conformitat amb el que disposa l'article 4 del Decret 201/1997, d'1 de juliol, del Consell de la Generalitat, en especial, quant al règim de reintegraments i d'infraccions i sancions.
Igualment, s'aplicaran a la present convocatòria els preceptes en matèria de subvencions recolliodes en el Text Refós de la Llei d'Hisenda Pública de la Generalitat, quan no s'oposen als articles bàsics de l'esmentada llei estatal.ANNEX III
Documentació que ha d'acompanyar el formulari d'identificació convocatòria projectes d'acció humanitària
Notes:
- La documentació ha de presentar-se en dos carpetes, corresponents a cada un dels apartats A i B. En cada carpeta constarà la seua denominació (per exemple, Carpeta A: Dades administratives de l'entitat sol·licitant).
- Les carpetes contindran els documents ordenats d'acord amb el número que se'ls atribuïx en esta llista, i han de presentar-se separats els subapartats de què consta cada carpeta.
- Si una entitat presenta diversos projectes podrà presentar un únic exemplar de la carpeta A, fent constar la referència del projecte en què es troben.
- En cas de projectes de postemergència, rehabilitació i reconstrucció s'eximix de la presentació del document 7 a les ONGD que amb anterioritat hagen rebut subvencions del Programa de Cooperació de la Generalitat en passades convocatòries de projectes de cooperació internacional al desenrotllament. Així mateix, s'eximix de la presentació del document 7 en cas de presentació de projectes d'acció humanitària, siga quin siga el tipus d'intervenció, a les ONGD que hagen rebut anteriorment finançament de l'esmentat Programa de la Generalitat per a la realització de projectes d'acció humanitària.
Carpeta A: dades administratives de l'entitat sol·licitant
1. Estatuts de l'entitat sol·licitant, en els quals figure el domicili social d'esta.
2. Targeta d'identificació fiscal de l'entitat sol·licitant (fotocòpia compulsada per l'administració).
3. Certificat acreditatiu de la inscripció en el Registre d'Organitzacions No Governamentals, adscrit a l'Agència Espanyola de Cooperació Internacional per al Desenrotllament, en el qual conste la seu de què dispose l'ONGD en la Comunitat Valenciana. Així mateix, certificats d'este registre en què consten, si és el cas, les variacions d'inscripció posteriors.
4. Certificat del secretari de l'entitat amb el vistiplau del president sobre els punts següents:
a. No incórrer en cap de les circumstàncies recollides en l'article 13.2 i 3 de la Llei 38/2003, de 17 de novembre, General de Subvencions.
b. Complir la normativa sobre integració laboral de persones amb discapacitat o, si és el cas, l'exempció de la dita obligació.
c. L'acord de sol·licitar la subvenció d'acord amb les normes estatutàries (amb referència expressa al títol o títols dels projectes per als quals se sol·licita subvenció).
5. Autorització de l'entitat sol·licitant, subscrita per persona física de poder suficient, perquè la DG de Cooperació al Desenrotllament i Solidaritat, puga obtindre de forma directa, a través de certificats telemàtics, l'acreditació del compliment d'obligacions tributàries i enfront de la Seguretat Social, segons model disponible en l'adreça http://www.cic.gva.es. Juntament amb esta autorització ha de presentar-se:
a) Fotocòpia del NIF de la persona física representant de l'entitat interessada.
b) Document que acredite la representació o apoderament conferit a la dita persona física.
En cas de no presentar el model d'autorització han d'aportar-se els certificats d'estar al corrent en les obligacions tributàries (de l'AEAT i de la CEHE), i amb la Seguretat Social. La validesa d'estos certificats, tenint en compte que tenen un termini de caducitat de 6 mesos, ha d'estendre's fins al moment de la resolució de concessió de subvencions i, si és el cas, pagament d'estes.
6. Fitxa de manteniment de tercers, en el model disponible en l'adreça http://www.cic.gva.es/, en la qual s'ha d'indicar un compte bancari independent per a cada projecte en què es dega, si és el cas, rebre la transferència. Juntament amb esta fitxa, s'haurà d'aportar:
a) Acreditació de la titularitat del compte bancari que s'assenyala en la fitxa de manteniment de tercers (certificat del banc en document a banda de la fitxa).
b) Acreditació del poder de representació de la persona jurídica que té la persona física firmant de la declaració continguda en la fitxa de manteniment de tercers.
c) Document d'identificació fiscal de la persona física firmant de la declaració continguda en la fitxa de manteniment de tercers.
Carpeta B: dades tècniques de l'entitat sol·licitant i del projecte
7. Diari oficial o qualsevol altre document oficial a Espanya, alié a l'entitat, que acredite l'experiència de l'entitat sol·licitant en l'execució de projectes en els termes a què es referix la base 1 de l'annex I de la present orde. Estos documents han d'anar precedits d'una taula en què s'especifique cada un dels projectes realitzats (títols i dates d'execució), import total de cada un dels projectes (en euros), organismes finançadors i quantia de les subvencions concedides (en euros).
8. Memòria d'activitats de l'entitat sol·licitant. En la memòria constaran:
a) Activitats realitzades durant els tres últims anys naturals anteriors a la convocatòria.
b) Estat comptable i ingressos de l'exercici corresponent als últims comptes aprovats, que inclourà un balanç d'operacions i fonts de finançament.
c) Nom dels directius i membres del patronat o òrgan col·legiat equivalent. Data del seu nomenament i sistema d'elecció d'estos.
9. En el cas que el projecte es realitze a través d'una agrupació d'entitats, especificació de les entitats que conformen l'agrupació, la seua experiència i capacitats, així com, si és el cas, memòria d'activitats conjuntes anteriors.
10. Organigrama de l'entitat sol·licitant en la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant de l'administració per a estos temes.
11. Antecedents. Context. Participació dels beneficiaris. Descripció detallada del projecte. Integració del projecte en el marc estratègic recollit en el Pla director de la Cooperació Valenciana 2008-2011.
12. Anàlisi de viabilitat i sostenibilitat.
13. Memòria econòmica del projecte, d'acord amb el que establixen els articles 6, 7 i 8, del Decret 201/1997, d'1 de juliol, del Consell de la Generalitat (DOGV núm. 3036, de 16.07.1997). Esta memòria ha d'adaptar-se als conceptes de gastos continguts en el formulari d'identificació del projecte i contindrà:
a) Pressupost detallat al màxim en euros (d'acord amb les partides del formulari de sol·licitud i incloent costos unitaris, nombre d'unitats i distribuïts en conceptes i subconceptes de gasto).
b) Costos en moneda local i en moneda intermèdia.
c) La memòria comprendrà un pla de finançament (incloent els finançadors i les activitats finançades per cada un d'ells).
Es recorda que és preceptiu que s'incloga en esta memòria econòmica la realització d'una avaluació final externa per a tots aquells projectes de postemergència el cost total dels quals siga superior a 200.000 euros. En este cas, la subvenció sol·licitada per a la realització d'esta avaluació no podrà ser superior al 2% de l'import global de la subvenció que se sol·licite.
14. Llista del personal laboral i voluntari de l'entitat sol·licitant que participarà en l'execució del projecte i dades identificatives d'este personal: nom, DNI (o equivalent del país en via de desenrotllament) i lloc o funció en l'organització. Idèntica relació respecte del personal del soci local.
15. Descripció del soci local, si procedix: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció. Aportació d'estatuts del soci local.
16. Factures proforma que es basen els costos descrits en la memòria. Cada una de les factures apareixerà, així mateix, subnumerada, d'acord amb una relació d'estes que les acompanyarà. En cas d'impossibilitat de presentació d'alguna factura proforma, s'aportarà informe justificatiu de la dita impossibilitat. En el cas d'ONGD espanyoles vinculades a organismes internacionals, no serà necessària la presentació de factures proforma, subjectant-se en este punt a la normativa pròpia reguladora de l'organisme internacional.
17. Informe i documentació justificativa de la quantia dels gastos indirectes que s'imputen al projecte, que hauran de ser detallats i acompanyar-se de les corresponents factures proforma.
18. Si és el cas, documentació acreditativa del valor de les contribucions en espècie del soci local:
a) Certificat del registre o autoritat competent que certifique el valor real de les espècies.
b) Si es tracta de mà d'obra, han d'aportar els salaris mitjans de la classificació laboral de què es tracte.
19. Si és el cas, documentació acreditativa de la titularitat i règim de propietat dels immobles vinculats al projecte:
a) Certificat del registre o autoritat competent en què conste el valor de l'immoble o solar edificable aportat.
b) Certificat del registre o autoritat competent que acredite la propietat.
c) Compromís per part de l'entitat de la cessió dels immobles vinculats al projecte, bé als beneficiaris, bé al soci local.